ผู้ประกอบการทั้งไทยและต่างประเทศ ต่างพอใจกับการจัดงาน “Thailand Golf Travel Mart (TGTM) 2018” เกิดการซื้อขายธุรกิจด้านการท่องเที่ยวอย่างต่อเนื่อง
ผู้ประกอบการทั้งไทยและต่างประเทศ ต่างพอใจกับการจัดงาน “Thailand Golf Travel Mart (TGTM) 2018” เป็นจำนวนมาก เนื่องจากเกิดการซื้อขายธุรกิจด้านการท่องเที่ยวอย่างต่อเนื่อง

บรรยากาศการจัดงาน “Thailand Golf Travel Mart (TGTM) 2018” ครั้งที่ 4 ณ โรงแรมดวงจิตต์ รีสอร์ท แอนด์ สปา อำเภอกะทู้ จังหวัดภูเก็ต จัดโดยการท่องเที่ยวแห่งประเทศไทย (ททท.) ระหว่างวันที่ 24-26 ก.ค. 2561 เพื่อตอกย้ำว่าประเทศไทยเป็น “World Class Golf Destination” ตลอดทั้งวันนี้ ผู้ซื้อจำนวน 128 รายจากทั่วโลกได้มาพบปะกับผู้ขายซึ่งเป็นผู้ประกอบการด้านกอล์ฟ โรงแรม และสถานบริการด้านการท่องเที่ยวทั่วประเทศไทยกว่า 109 ราย ได้เจรจาธุรกิจร่วมกันซึ่งส่วนใหญ่ต่างพอใจกับการจัดงานในครั้งนี้เป็นอย่างมาก เนื่องจากเกิดการซื้อขายธุรกิจกับประเทศคู่ค้ามากถึง 28 รายต่อวัน

ด้านนางละเอียด บุ้งสีทอง ผู้ขายจากโรงแรมรติลานนา จังหวัดเชียงใหม่ เปิดเผยว่า พอใจกับงานจัดงานครั้งนี้เป็นอย่างมาก เนื่องจากมาเป็นครั้งแรกและการจัดงานได้มาตรฐาน มีการนัดพูดคุยกับผู้ซื้อหลายรายทั้งโซนเอเชียและตลาดยุโรป ซึ่งหากปีหน้ามีการจัดงานอีกครั้งจะมาร่วมงานอย่างแน่นอน

นอกจากนี้ Sport Tourism ด้านกอล์ฟเป็นกลยุทธ์ในการดึงดูดนักท่องเที่ยวที่สำคัญอย่างหนึ่ง เนื่องจากนักท่องเที่ยวกลุ่มดังกล่าวมาเล่นกอล์ฟในไทยปีละกว่า 4 แสนคน สร้างรายได้ประมาณ 4.8 พันล้านบาท ซึ่งค่าใช้จ่ายต่อคน/ต่อวันจะมากกว่านักท่องเที่ยวปกติ 2-3 เท่า โดยปีที่ผ่านมากลุ่มนักท่องเที่ยวกอล์ฟเพิ่มสูงถึงร้อยละ 10-12 เนื่องจากประเทศไทยมีความพร้อมของสนาม และขณะนี้สนามกอล์ฟไทยติดอับดับ 7 ของโลก และที่ 1 ของเอเชียอีกด้วย ในส่วนของกลุ่มเป้าหมายหลักจะเป็นกลุ่มเอเชีย โดยเฉพาะจีน เกาหลี และมาเลเซีย อย่างไรก็ตามแนวโน้มตลาดกอล์ฟในอนาคตจะมีการขยายลูกค้ากลุ่มกอล์ฟไปยังตลาดเมืองรองด้วย โดยเฉพาะจังหวัดหนองคาย ลำพูน ลำปาง จันทบุรีและจังหวัดสุราษฎร์ธานี